Υπόθεση T‑719/17 R
(Δημοσίευση αποσπασμάτων)
FMC Corp.
κατά
Ευρωπαϊκής Επιτροπής
«Ασφαλιστικά μέτρα – Φυτοπροστατευτικά προϊόντα – Eκτελεστικός κανονισμός (ΕΕ) 2017/1496 – Μη ανανέωση της έγκρισης της δραστικής ουσίας DPX KE 459 (flupyrsulfuron-méthyl) – Αίτηση αναστολής εκτελέσεως – Έλλειψη επείγοντος – Στάθμιση συμφερόντων»
Περίληψη – Διάταξη του Προέδρου του Γενικού Δικαστηρίου
της 22ας Ιουνίου 2018
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Επείγον – Σοβαρή και ανεπανόρθωτη ζημία – Χρηματική ζημία – Σοβαρότητα της ζημίας – Εκτίμηση ελλείψει στοιχείων αφορώντων το μέγεθος της οικείας επιχειρήσεως – Αντικειμενικώς σημαντική οικονομική ζημία την οποία υπέστη μια επιχείρηση λόγω της προβαλλόμενης υποχρεώσεως ασκήσεως μιας εμπορικής επιλογής εντός απρόσφορης προθεσμίας – Κίνδυνοι τους οποίους συνήθως φέρει η επιχείρηση που αναπτύσσει δραστηριότητα σε μια έντονα ρυθμιζόμενη αγορά – Έλλειψη επείγοντος
(Άρθρο 278 ΣΛΕΕ και 279 ΣΛΕΕ)
Στη διαδικασία ασφαλιστικών μέτρων, είναι αληθές ότι, όπως προκύπτει από τη νομολογία, δεν αποκλείεται μια αντικειμενικώς σημαντική οικονομική ζημία η οποία φέρεται ως απορρέουσα από την υποχρέωση οριστικής ασκήσεως μιας σημαντικής εμπορικής επιλογής εντός απρόσφορης προθεσμίας να είναι δυνατό να χαρακτηρισθεί ως «σοβαρή» και μάλιστα η σοβαρότητα μιας τέτοιας ζημίας να μπορεί να θεωρηθεί ως προφανής, ακόμη και ελλείψει στοιχείων αφορώντων το μέγεθος της οικείας επιχειρήσεως.
Εντούτοις, η νομολογία αυτή πρέπει να εκτιμάται βάσει του τομέα στον οποίο ασκεί ο αιτών τη δραστηριότητά του. Συγκεκριμένα, στο πλαίσιο μιας έντονα ρυθμιζόμενης αγοράς, στην οποία ενδέχεται να παρέμβουν ταχέως οι αρμόδιες αρχές όταν συντρέχουν κίνδυνοι για τη δημόσια υγεία, για λόγους που δεν είναι πάντοτε δυνατό να προβλεφθούν, απόκειται στις εν λόγω επιχειρήσεις να προφυλάσσονται από τις συνέπειες μιας τέτοιας παρεμβάσεως με την κατάλληλη πολιτική, προκειμένου να μην υποστούν οι ίδιες τη ζημία από την παρέμβαση αυτή.
(βλ. σκέψεις 59, 60)